
 Veche de peste trei sute de ani, teoria originii latine a românilor este promovată în mod 
oficial la nivel academic și predată metodic în învățământul de toate gradele. Pare consacrată 
definitiv și cu toate acestea este tot mai des contestată de interminabilul șir al intrușilor 
autodidacți, mulți dintre ei cu pregătire universitară, dar de alte specialități, care consideră că 
premizele acestei teorii ar fi prea fragile pentru a o face acceptată. Poate că obiecțiile lor n-ar 
fi total greșite, de vreme ce și în cadrul celorlalte națiuni romanice din Europa se manifestă 
tot mai pregnant o tendință similară, chiar și printre specialiștii din lingvistică sau istorie, așa 
cum sunt și Carme Jiménez Huertas (https://www.youtube.com/watch?v=mefscTninTQ),   
Igor M. Diakonov (http://dienekes.awardspace.com/articles/ieorigins/), Yves Cortez, Jaume 
Clavé Cinca, Mario Alinei etc.  
 Din nefericire, însă, multele tentative ale autodidacților de la noi n-au putut și nici nu 
pot atinge acel prestigiu, care să impună o nouă viziune în cercetarea limbilor romanice, dar 
reușesc să întrețină o regretabilă stare de confuzie, deși provocările actuale ne obligă la 
consens în susținerea identității noastre.  
  Chiar dincolo de aceste provocări, 
tot ar trebui să ajungem la consens în 
privința romanizării, întrucât adevărul 
este unul și numai unul. Cu intenția 
meritorie de a ne orienta spre acest 
adevăr a revenit de curând în dezbaterea 
publică Prof. Univ. Dr. Ioan-Aurel Pop, 
care fără a mai comenta argumente pro și 
contra, ne-a reamintit numărul mare al 
personalităților din Europa și de la noi, 
care au afirmat de-a lungul secolelor 
originea latină a românilor. Pe de altă 
parte, cei care au avut o altă viziune cu 
privire la romanizare, ca Petru Maior, 
Felix Colson sau Martin Maiden, nici n-au mai fost amintiți, fiindcă din punct de vedere 
numeric sunt nesemnificativi. Dar a cita părerile cărturarilor sau ale călătorilor, chiar și ale 
unor aventurieri, după cum se recunoaște în articolul din revista CULTURA, Nr. 17 (515)/7 
mai 2015, nu înseamnă și a demonstra un adevăr, așa cum a reușit să-l demonstreze, nu un 
autodidact, ci istoricul Alexandru Badea publicând lucrarea Începuturi românești, la 
Editura Enciclopedică București, în anul 2001.  
 Au trecut aproape cincisprezece ani de atunci, fără ca această carte deschizătoare de noi 
căi în cercetarea romanizării să fi beneficiat de atenția criticii și implicit de promovare, deși 
ea se impune prin obiectivitate și rigoare. Numai pentru a defini problemele privind 
romanizarea Daciei, autorul analizează de pe poziția sociologiei istorice un cumul consistent  
de informație preluată din inscripții epigrafice, materiale arheologice și de la numeroși autori 
antici, printre care Herodot, Ovidiu, Strabon, Pliniu cel Tânăr, Dio Cassius, Eutropius, 
Festus, Zosimos, Vopiscus, Leon Diaconul, Genesios, Pisides, Amianus Marcelinus, 
Aelianus, Kekaumenos, Kendrenos ș.a.  
 După cum era și firesc, autorul întregește suportul documentar necesar definirii 
problemelor referitoare la romanizare interpretând critic studiile consacrate acestui proces de  
către savanții epocii moderne: Al. Rosetti, Jiriček-Skok, Al. Philippide, V. Spinei, N. Iorga, 
Emilian Popescu, Pia Laviosa Zambotti, Simion Mehedinți, H. H. Sthal, N. Stoicescu-I. 

Hurdubețiu, I. Andrieșescu, Vl. Dumitrescu, Gh. Brătianu, A. Dumitriu, Felicia Vanț, H. 
Mihăiescu, I. I. Russu, C. Poghirc, Al. Graur, A. Balotă, Vl. Gheorghiev, Lucia Wald-Dan 
Slușanschi, S. Pușcariu, Marius Sala.   
 În urma acestui amplu demers de circumscriere a problemelor privind romanizarea a 
reieșit că pentru a înțelege esența proceselor, ce au avut loc la contactul a două grupuri 
umane având limbi materne diferite, așa cum au fost autohtonii și latinofonii, accentul 
trebuie pus pe distincția dintre influențele, care nu afectează structura de bază a limbii și cele 
care produc mutația ei. Numai astfel se poate elucida definitiv „destinul lingvistic al 
oamenilor pământului în legătură cu identitatea lor etnică” (p.49). În acest sens, la finalul 
primului capitol se mai precizează că: „problema originii limbii române, rezolvarea ei, iese 
din sfera de competență a lingvisticii. Pentru a afla care a fost în realitate destinul de limbă 
al oamenilor pământului trebuie să ne adresăm istoriei. … Cum trec cuvintele dintr-unul 
într-altul este, cu siguranță, o chestiune de lingvistică, dar cum trec popoarele de la o limbă 
la alta este, tot atât de sigur, o chestiune de istorie. Din această pricină, …, această 
cercetare istorică, deci, capătă o importanță hotărâtoare, stabilind caracterul originar al 
limbii române  prin explicitarea destinului: continuitate ori salt în latinitate ” (p.88)  
 Remarcabilă și de bun augur este, înainte de orice, această decizie a autorului de a defini 
pentru prima oară responsabilitatea ce revine numai istoriei în abordarea problemelor privind 
romanizarea. Ca senior al cercetării istorice care și-a asumat pe deplin responsabilitatea abia 
definită, autorul a reușit chiar în următorul capitol să aleagă între cele două alternative. 
Denumit Obsedanta romanizare, capitolul doi se impune prin meticulozitatea, cu care au 
fost inventariați vectorii capabili să producă romanizarea: prin armată, prin comerț, prin 
administrație și justiție, prin religie, prin familie. După ce toți acești vectori au fost evaluați 
din punct de vedere cantitativ și calitativ, atenție, pe baza documentelor rămase din acea 
epocă, autorul se consideră îndreptățit să afirme fără teamă concluzia definitivă: „obsedanta 
romanizare s-a dovedit a fi imposibila romanizare!” (p.170).   
 Pentru a ajunge la certitudinea imposibilei romanizări au mai fost evaluate rolurile, pe 
care le-ar fi avut bilingvismul, dar și poziția geografică a Daciei față de Imperiul Roman. 
Corelat cu adevărul că „în materie de limbă este mai ușor să păstrezi ceea ce ai decât să 
câștigi ceea ce n-ai” factorul spațial se dovedește favorabil conservării limbii autohtonilor 
(p.166-167). Cu privire la mult invocatul bilingvism trebuie să se accepte fără rezerve că 
intermedierea bilingvilor „permitea menținerea monolingvismului în proporție de masă” 
(p.131) și că „Pe ansamblu, geto-daca este și rămâne limba dominantă în toate cazurile de 
bilingvi … și ca atare perspectivele de înlocuire a limbii materne cu latina la acești bilingvi 
sunt practic nule” (p.155)   
 Față în față cu această imposibilitate de a înlocui limbile autohtone prin limba latină, s-
au impus de la sine încercările necesare pentru a recupera scenariul cel adevărat, care să 
explice înrudirea limbilor romanice cu latina. Ideea existenței unui asemenea scenariu este 
mai veche, iar dintre premergători autorul îl amintește, în capitolul trei, denumit Limbă și 
lingvistică, pe lexicograful Pirona de Udine, care în virtutea experienței sale profesionale 
dobândite în domeniul limbilor a considerat necesar să arate, pe la anul 1871 că „graiurile 
romanice de astăzi nu continuă latina ci graiurile locale de odinioară apropiate mai mult 
sau mai puțin de latină. ” (p.191). Nici nu putea fi altfel fiindcă înainte de a ajunge de rang 
imperial prin forța armelor, limba latină a coexistat alături de alte graiuri asemănătoare ei, 
graiuri pe care Mario Alinei le va numi para-romane în tratatul său despre originea limbilor, 
publicat în anul 1996.   
 Alături de Mario Alinei activează mulți alți lingviști, care au lărgit frontul cercetărilor 
sale, iar în acest context rezultate deosebite ne-a oferit Dr. Mihai Vinereanu, profesor 
universitar de lingvistică istorică comparată la New York, care a publicat în anul 2002 
Originea traco-dacă a limbii române, iar anul 2008 DICȚIONARUL 
ETIMOLOGIC AL LIMBII ROMÂNE pe baza studiilor de indo-europenistică. 
Foarte bine primit de școala filologică de la Iași, dicționarul dovedește că limba română are 

propria sa individualitate pe deplin ancorată în fondul proto-indo-european și că nu este de 
origine latină.  
 Temei, îndreptar, dar și ferment pentru căutătorii adevărului privind originea limbii 
române, DICȚIONARUL … a devenit model de lucru pentru tot mai mulți specialiști în 
filologie, profesori de limba română și chiar doctori în filologie, ca Iulia Brânză Mihăileanu, 
care publică articole de forma DEX-ul confirmă că romanizarea n-a avut loc, 
(http://www.stiri-presa-online.ro/dex-ul-confirma-romanizarea-n-a-avut-loc/). În pas cu 
acest efort mai general, de curând a revenit și Dr. Mihai Vinereanu, care pe baza lucrărilor 
lui G. Devoto, M.S. Beeler și R.S. Conway arată că limbile italice nici nu s-au format pe 
teritoriul peninsulei  (http://limbaromana.org/blog/2015/06/despre-dreapta-interpretare-a-
datelor-din-limbile-romanice-sau-catre-o-noua-stiinta-a-romanisticii/), ci s-au desprins din 
spațiul actualelor limbi romanice. (După cum se va vedea mai jos, chiar fondatorii Romei 
Antice ne-au dezvăluit la vremea lor această origine.) 
 Este adevărat că abia cercetările din ultimele două decenii au reușit să suplinească lipsa 
mărturiilor scrise, fără de care asemănările dintre limba latină de început și vechile limbi ale 
popoarelor romanice necucerite au rămas necunoscute și ca urmare asemănările constate 
ulterior de lingvistica modernă au fost puse pe seama perioadelor de ocupație. Soluționarea 
părea științifică și cu toate acestea, trebuie să recunoaștem că este ilogic să se creadă că toți 
cuceriții au dorit să învețe latina cuceritorilor. Chiar dacă ar fi existat această dorință, 
oamenii de rând, în mare lor majoritate analfabeți, n-ar fi avut nici unde și nici cum învăța o 
nouă limbă și cu toate acestea ideea romanizării se menține datorită unui întreg set de factori, 
care în viziunea istoricului Alexandru Badea au favorizat ocultarea realității și substituirea 
identității istorice corecte (p.195). 
 Este evident că odată identificați, acești factori capcană au putut fi evitați permițând o 
mai corectă interpretare a informației istorice. În aceste condiții mai favorabile adevărului a 
fost elaborat cel de al patrulea capitol, denumit Recitind izvoarele și revăzând cuvintele, în 
care dovezile documentare au fost coroborate pentru a scoate la lumină modul, în care au 
fost percepute în epocă neamurile numite geți, daci, bessi, vlahi, români. 
 Pe firul istoriei, geții și dacii au putut fi urmăriți din aproape în aproape cel puțin până în 
secolul VII, cu ecouri până în secolul XV menționați de Laonic Chalcocondil sau de 
Critobul din Imbros, (p.276).  Prezenți, mai ales, în scrierile antice ale lui Criton, Apian, Dio 
Cassius, Enea de Gaza, Sozomenos, Iordanes, Marcelinus Comes, Ștefan Bizantinul, dar și 
ale altora, geții și dacii se dovedesc a fi purtătorii acelorași caracteristici etnolingvistice non-
latine, pe care le consemnase Strabon (63 î.Cr–26 d.Cr.) înainte de cucerirea romană a 
Moesiei și a Daciei (p.247 ș.u.).    
 Un alt trib tracic cu o prezență fabuloasă în istorie, care a evoluat în spiritul propriei sale 
continuități, practic neafectat de prezența romanilor în zonă, a fost cel al bessilor, care 
începând de la Herodot s-a afirmat plenar timp de peste un mileniu prin propriul lor etnonim 
și vorbindu-și propria sa limbă, respectată în universul cultural al vremii. Atunci când, a 
consemnat că Dunărea se numește „Hister în limba bessilor”, Iordanes le-a confirmat în 
secolul VI și etnonimul și limba, dar și faptul că impunătorul nume al Istrului este de 
sorginte tracică și nu greacă, cum s-a crezut. Alături de cele relatate de Iordanes, 
documentele epocii au reținut multe alte evenimente istorice, în care geții și bessii dau 
dovadă de faptul că stăruiau în a fi două neamuri tracice „foarte active în planul realităților 
politice, militare, și cultual-culturale”, în acea perioadă, când Imperiul Bizantin începea să 
piardă controlul la Dunărea de Jos (p.257). Corect stabilită, concluzia se consolidează prin 
noi contribuții cum sunt și cele publicate recent de Alex. Madgearu în SCIVA 65, 1-2/2014, 
p.49-58 despre militarii sciți și daci din Egipt și Palestina până la sfârșitul secolului VII.   
 Cât de impunătoare era prezența lor privită din perspectiva realităților cultual-culturale 
ne spune episcopul Teodor de Petra pe la anul 530 vorbind despre mânăstirile de la răsărit de 
Bethleem, unde existau biserici, în care slujbele erau oficiate numai în limba bessilor. 
Deosebit de valoroase sunt înscrisurile, care au reținut faptul că limba bessilor, ca limbă de 

cult public, coexista ca individualitate distinctă alături de limba latină și de limba greacă 
beneficiind de același respect. Pentru că erau numeroși cu o remarcabilă conștiință a valorii 
de sine, dar și puternici din toate punctele de vedere, mai ales economic, bessi mai ridicaseră 
și întrețineau alte biserici proprii în Palestina, dar și o mănăstire la Constantinopol începând 
cu anul 553 (p.258).   
 După cum dovedesc documentele timpului, în secolele VI-VII bessii reprezentau pentru 
bizantini un neam ne-latinizat și așa ne-latinizat va dăinui pe fondul alungării limbii latine 
din Imperiului Bizantin de grecizarea rapidă și ireversibilă declanșată pe la anul 640 de 
Heraclius I. Ca păstrători ai unei limbi nelatinizate, bessii au reprezentat o entitate etnică de 
referință pentru Kekaumenos, care a arătat în secolul XI că vlahi erau și „așa numiții daci și 
bessi”. Prin includerea dacilor și a bessilor printre vlahi, vlahii apar și ei ca neam străvechi 
nelatinizat. Corelând această precizare cu ceea ce menționase Kinnamos despre vechimea 
pre-romană a vlahilor, autorul nu ezită să ne dezvăluie că: „ … limba maternă care-i 
definește pe vlahi ca grup de limbă maternă în continuitatea lui este limba presupusă de 
etnonimele …geți, daci, bessi, … [este] limba geto-dacă, limba română ” (p.276).  
 Iată că, s-a ajuns astfel la limba română și, implicit, la etnonimul român, etnonim a cărui 
origine autohtonă total non-latină autorul o demonstrează, pe cât de simplu, pe atât de precis, 
urmărind distribuția geografică a variantelor român și rumân. Pentru început autorul acceptă 
că etnonimul român ar fi pătruns în uzul autohtonilor odată cu impunerea administrației 
romane în Dacia. Dar în acest caz, nu varianta rumân, ci forma român ar fi trebuit să se 
manifeste predilect în zona de ocupație romană, numai că în ținuturile Banat, Oltenia, Ardeal 
și Crișana din alcătuirea acestei zone se folosește mai ales varianta rumân, după cum indică 
Atlasul Lingvistic Român. Ca urmare, presupunerea că forma român ar fi provenit de la 
Roma/romanus odată cu ocuparea unei părți din Dacia se dovedește a fi incorectă, de unde 
rezultă că: „Singura explicație logic plauzibilă și existențialial-istoric pentru această situație 
este că român se găsea în paralel cu rumân în graiul oamenilor pământului … independent 
de contactul cu latinofonii și cu numele politic romanus.” (p.281).  
 Spre deosebire de multele studii care explică etnonimul român/rumân pe seama lui 
romanus, autorul mai pune în evidență și importanța formei arhaice rumăr/rumâr, de mai 
multe ori multimilenară de vreme ce este conservată și de limba albaneză, arătând că 
trecerea ei la forma actuală român/rumân privește exclusiv limba română evoluând pe linia 
propriei sale continuități (p.283).  
 În ultimul capitol al cărții sale, denumit firesc Încheiere, autorul regrupează concluziile 
demonstrațiilor pentru a se referi apoi și la noile obiective ce se cer a fi urmărite în cercetare, 
fiindcă afirmația că „de la Râm ne tragem” este fără acoperire, nu numai pentru limba 
română, ci și pentru celelalte limbi romanice. Altfel spus nu mai putem fi constrânși să ne 
însușim ca adevărate contradicțiile vizibile dintre cunoașterea existențial istorică a realității 
privind limbile romanice și rezultatele produse de lingvistica oficială (p.286). Această 
constrângere este denunțată și de cercetătoarea iberică Carme Jiménez Huerta, profesoară de 
limba latină, specializată în procesarea pe calculator a limbajelor, atunci când arată că teoria 
romanizării are efecte ortopedice asupra înțelegerii adevăratelor evoluții privind formarea 
limbilor romanice (https://www.youtube.com/watch?v=mefscTninTQ după minutul 50).  
 Iată, așadar că pe acest fond tot mai dens de întâmpinări ale autodidacților, au apărut în 
toată lumea numeroase lucrări valoroase de lingvistică, multe în corelație cu arheologia, care 
presupun închiderea extinselor eforturi, ce se fac pentru a susține în continuare originea 
latină a limbilor romanice. Pe de altă parte, este adevărat că limba latină ca limbă oficială a 
Bisericii Catolice, ca fostă limbă de cancelarie a multor națiuni romanice și neromanice, ca 
limbă internațională a științelor până prin secolul XIX, a avut un impact însemnat asupra 
limbilor europene beneficiind și astăzi de binemeritatul său prestigiu în edificarea civilizației 
actuale, dar Imperiul Roman nu a produs romanizare și ca urmare latina nu reprezintă 
originea limbilor romanice.  

 Cercetarea din ultimele decenii a făcut pași decisivi spre originea reală, iar un ajutor 
nesperat primim, iată, chiar din partea celor ce au întemeiat antica Romă. Stăpâni pe soarta 
lor și în egală măsură pe conștiințele lor, aceștia au gândit Lupa Capitolină ca expresie 
plastică a omagiului adus spiritualități, care le-a hrănit puterea de a deveni. Ca simbol sacru 
al Romei, Lupoaica de pe Capitoliu își începe existența în jurul anului 600 î.Cr. pe vremea 
faimosului augur Attus Navius. Forma cunoscută astăzi a fost turnată în bronz pe la anii 480-
470 î.Cr. cu scopul de a înnobila locul de adunare al Curiilor, numit Comitium, ca după anul 
295 î.Cr. să devină obiect de adorație în Forumul Roman, așa după cum relatează Titus 
Livius, Pliniu cel Bătrân sau Cicero. Astăzi, din S.U.A și Canada până în Japonia și din 
Suedia și Norvegia până în Noua Zeelandă există în lume peste patruzeci de copii de o 
remarcabilă fidelitate, care ilustrează taina ce i-a fost încredințată de Antichitatea Romană 
(https://en.wikipedia.org/wiki/Capitoline_Wolf).  
 Ca o primă dovadă că poartă peste timp un mesaj special, Lupoaica de pe Capitoliu nu 
zace culcată atunci când hrănește, ci are o ținuta impunătoare ocupând tot cerul celor doi 
gemenii Romulus și Remus, născuți ca semizei de vestala Silvia din unirea ei cu zeul Marte. 
Or, prin această arcuire majestoasă care unește pământul cu cerul, Lupa Capitolină se 
identifică cu Nut, zeița cerului în mitologia egipteană și ca atare Lupa reprezintă o zeitate a 
cerului.  
  
 Dar zeitate celestă fiind, Lupa Capitolină nu-i mai hrănește pe gemeni cu laptele după 
care plâng sugarii, ci cu înțelepciunea zeiască, de care vor avea nevoie viitorii întemeietori ai 
Romei Antice, respectiv, cu înțelepciunea necesară 
conducătorilor de neamuri, tot așa după cum a fost 
hrănit cu înțelepciunea de conducător faraonul Tutmes 
al III-lea (1482-1450 î.Cr.) la sânul zeiței Isis 
întruchipată de un arbore sacru.  
 După cum se vede, aceste moduri de exprimare 
plastică reprezentau un fel de standarde prezente în arta 
antică mediteraneană. Existența lor este îndreptățită și 
ușor de acceptat, dacă avem în vedere că tracul Aeneas 
scăpat din pârjolul cetății Troia ajunge în Lațiu pe 
traseele maritime ale fenicienilor de pe coasta egipteană 
și numai după ce a trăit un an alături de prințesa 
Didona, prima regină a cetății feniciene Cartagina din 
nordul Africii. Altfel spus la începutul primului mileniu 
înainte de Cristos, în toată Marea Mediterană a existat 
un intens schimb de valori materiale și culturale, care au 
asigurat cunoașterea și utilizarea în comun a unor 
metafore plastice. Prea sunt izbitoare aceste coincidențe, atât ca idee, cât și ca transpunere 
plastică, pentru a nu le considera procedee comune de exprimare artistică.    
 În spiritul acestor simboluri comune universului mediteranean, Lupa Capitolină mai 
prezintă încă o caracteristică semnificativă mult prea specială pentru a nu exprima o intenție 
precisă. Gâtul ei este acoperit cu pene, iar pentru a nu lăsa nici o îndoială asupra faptului că 
sunt pene, artistul a adăugat pe linia omoplaților un singur șir de pene întregi, bine și clar 
conturate, tocmai pentru a exclude orice echivoc cu privirea la perceperea și semnificația lor.  

 Ca idee plastică Lupa Capitolină întruchipează un lup/lupoaică cu pene care hrănește 
spiritual pe fondatorii Romei, indicii suficiente pentru a înțelege că Romulus și Remus s-au 
format ca întemeietori ai Romei Antice hrănindu-se cu spiritualitatea traco-dacă, a cărui 
simbol va rămâne pentru totdeauna Stindardul Dacic cu cap de lup și pene. 
 Așadar, dacă senatorii din Forul Roman și împreună cu ei întregul popor roman adunat 
în Comitium au cinstit ca factor întemeietor spiritualitatea dacică, indicată în mod explicit 
prin simbolul consacrat ei, înseamnă că asemănările dintre limba latină și limba română, își 
au originea la Dunărea de Jos. De necontestat în sine, această mărturie mai beneficiază și de 
remarcabile susțineri lingvistice directe.  
 Revenind însă la cartea, care pe temeiuri istorice a deschis noi căi în cercetarea 
identității noastre, nu ne rămâne decât să recunoaștem că, dacă înșiși locuitorii Romei Antice 
au trăit venerând moștenirea spirituală primită de la traco-geți, era și normal ca istoricul să 
constate că „obsedanta romanizare s-a dovedit a fi imposibila romanizare!” și că limba 
română s-a dezvoltat pe linia propriei sale continuități. De fapt multe alte cercetări recente 
au ajuns la același rezultat, rezultat ce nu mai poate să rămână în umbră de vreme ce are de 
partea sa mărturia Lupei Capitoline, adică mărturia directă a poporului din Roma Antică.  
 Așadar, Lupoaica de pe Capitoliu există numai pentru a-i hrăni cu înțelepciune tracică 
pe Romulus și pe Remus și ca urmare încetează de a mai fi semnul latinității românilor 
pentru a redeveni ceea ce a fost în concepția creatorului său: obiect de adorație rememorând 
mereu, secol de secol, clipă de clipă, până la sfârșitul vremurilor originea traco-dacă a celor 
care au fondat Roma Antică.  
 Au spus-o ei cu mult înaintea noastră, iar mărturisirea lor trebuie să devină pentru noi 
reperul-cheie pentru interpretarea a toată informația, de care dispunem în toate domeniile 
referitoare la înrudirea neamurilor romanice și nu numai.  
  
 
 
